Lars Løkke Rasmussen (M), 2024-01-24:
Tak for det, og tak for debatten.
Og tak for den meget brede opbakning, der tegner sig, til begge de beslutningsforslag, regeringen har fremsat.
Det er godt, for vi ser med den dybeste alvor på den fortsatte trussel, som houthierne udgør mod den internationale skibstrafik i og omkring
Det Røde Hav
Det er jo, som hr. Jon Stephensen også sagde det her til sidst, det, som det handler om og ikke så meget om etbenede pirater.
Så jeg er glad for opbakningen.
Det gælder både opbakningen til B 103 om et dansk fregatbidrag, der som et defensivt mandat i ryggen skal medvirke til at beskytte den internationale skibstrafik i området, og det gælder ligeledes B 104, som betyder, at vi samtidig fra dansk side vil kunne tilslutte os den offensive amerikanskledede indsats, hvis formål er at svække houthiernes evne til at gennemføre deres angreb.
Beslutningsforslagene sambehandles jo, men det er vigtigt at understrege, at der er tale om to forskellige bidrag, to forskellige operationer, to forskellige mandater, to forskellige opgaver.
Det er også derfor, vi har fremsat to forskellige beslutningsforslag, selv om det overordnede formål jo er det samme, nemlig at fremme den maritime sikkerhed i Det Røde Hav; noget, vi som et lille land, men en stor søfartsnation har en kerneinteresse i.
Det sidste forslag, B 104, er jo som bekendt til både første og anden behandling og afstemning allerede senere i dag, og derfor vil jeg gerne takke Folketinget og Folketingets formand for at give opbakning og udvise forståelse for behovet for en hasteprocedure i lyset af den meget alvorlige og dynamiske situation, vi står i.
Jeg vil også gerne takke Forsvarsudvalget for at udvise fleksibilitet.
Og ja, det er en hastebehandling, men det har jo været under overvejelse gennem nogen tid, og Det Udenrigspolitiske Nævn har i hele forløbet været inddraget – også i de mellemregninger, der har været undervejs; så det falder ikke ned fra himlen i dag.
Vi er som sagt et lille land, men en stor søfartsnation, og vi er jo som alle andre lande dybt afhængige af fri sejlads og maritim sikkerhed.
Det Røde Hav er et vigtigt strategisk og handelsmæssigt knudepunkt, og houthiernes ulovlige angreb mod både flådefartøjer og handelsskibe i Det Røde Hav truer skibsfarten, truer besætningerne, truer den globale handel, forsyningskæderne, og har jo bl.a. ført til, at en række rederier har været nødt til at ændre deres ruter rundt om Kap Det Gode Håb med store forsinkelser og store omkostninger til følge.
Det er i sagens natur fuldstændig uacceptabelt, og fra dansk side kan vi ikke bare passivt se til – vi må tage vores del af ansvaret.
Heldigvis er der også bred global enighed om, at situationen er uholdbar.
Den udvikling, vi har været vidner til, har alvorlige konsekvenser, ikke bare regionalt og globalt, men også direkte for Danmark og danske interesser.
Det så vi f.eks. mellem jul og nytår, hvor det danskejede Mærsk Hangzhou blev angrebet flere gange.
Derfor er det også vigtigt, at vi fra dansk side bidrager med alt, hvad vi kan.
Med B 103 vil Folketinget give mandat til at udsende et dansk fregatbidrag til den amerikanskledede Operation Prosperity Guardian i og omkring Det Røde Hav.
Fregatten vil blive udsendt til operationen med et defensivt mandat til beskyttelse af den internationale skibsfart.
Bidraget skal overvåge området, ekskortere og ledsage civile skibe samt imødegå trusler mod den frie sejlads.